Grendel, Gábor, podpredseda NR SR (2021-04-30):
Ďakujem pekne za slovo. Vážené panie poslankyne, vážení páni poslanci, vážení členovia vlády, pred rokom sme vám v takmer totožnej zostave vyjadrili dôveru, že zmeníte Slovensko na miesto, kde budú ľudia radi žiť, pracovať a podnikať. Tento cieľ sa dá naplniť len v štáte, v ktorom nikto nestojí nad zákonom a kde pravidlá platia pre všetkých rovnako. V tomto smere nastali po minuloročných voľbách nespochybniteľné zmeny. V boji proti korupcii je táto garnitúra najúspešnejšia v histórii. Tento úspech treba pomenovať a pripomínať. Zásluhou tejto vládnej koalície sa Slovensko zbavuje korupcie najintenzívnejšie vo svojej histórii. Boj proti korupcii bol jeden z troch bojov, ktorý sme za uplynulý rok zvádzali. Nie vy, vážení členovia vlády, ale pandémia COVID-19 spôsobila, že za uplynulý rok nieže na Slovensku, ale ani v iných krajinách by sme nenašli miesto, kde by bola radosť žiť, pracovať a podnikať. Lockdowny, obmedzenia, zákazy, príkazy, semafory, nečudo, že to unavovalo a znervózňovalo zamestnávateľov a zamestnancov, podnikateľov a živnostníkov, rodičov, žiakov, učiteľov, lekárov, pacientov, umelcov alebo športovcov. Je to pochopiteľné. Niektoré opatrenia boli účinné viac, niektoré menej. Ale ja osobne považujem za kľúčový úmysel, a tým hlavným úmyslom bolo zmierniť dopady pandémie na životy a zdravie ľudí. Áno, v prvom rade na životy a zdravie a až následne na ekonomiku, zdravotníctvo, umenie, školstvo alebo šport. Pretože len živí a zdraví môžeme chodiť do práce, do školy, do divadla, do kostolov alebo na štadióny. Preto boli a aj v budúcnosti by mali byť prioritou život a zdravie. Slovensko zažilo za rok boja s pandémiou horšie a lepšie fázy. O tých horších sa hovorilo veľa, keď sa nedarilo, tak na vládu bol deň čo deň ten tlak silnejší. Teraz keď sú čísla lepšie, sa už o štatistikách až toľko nehovorí. Keď sa krajine darí, nie je to až taká populárna téma. Zlé čísla majú do troch minút vždy jasných vinníkov, a naopak, úspechy sú vo verejnom diškurze anonymné, v lepšom prípade samozrejmé, v horšom prípade sú brané ako dielo náhody. Aj takúto skúsenosť si prenášame z prvého roka tohto volebného obdobia. Po náročných mesiacoch si však práve v týchto dňoch vychutnávame uvoľnenie opatrení, a to v čase, kedy v iných členských štátoch Európskej únie stále platia prísnejšie pravidlá, pretože niekde už prichádza ďalšia vlna pandémie. Taká je realita. Boj proti korupcii bol prvý a boj proti pandémii bol druhý z troch bojov, ktorý sme za uplynulý rok zvádzali. A potom tu bol ešte tretí boj. Zbytočný. Vážení členovia vlády, pred rokom sme vám hlasovaním o vyslovení dôvery dali mandát v domnienke, že to bude na štyri roky. Všeličo sa za ten čas udialo, všeličo spôsobila pandémia, ale to, že sa tu stretávame už po roku a znovu riešime programové vyhlásenie a vyslovenie dôvery vláde, to nespôsobila pandémia. Spôsobili sme si to my sami, a to tým, že sme bojovali s nesprávnym súperom. Bojovali sme sami proti sebe, lebo namiesto ľudí sme sa sústredili na seba, na svoje videnie sveta, na svoje preferencie, na svoju budúcnosť. Zbytočne. A keď používam množné číslo, mám na mysli nás všetkých v tejto sále. Aj koalíciu aj opozíciu. Aj my sme sa rozdelili, aj vy ste sa rozdelili. A tiež sa nemôžte vyhovoriť na pandémiu. Mysleli sme na seba aj my, aj vy. Veľa ľudí sme tým znechutili, veľa ľudí sme sklamali. Vynútená výmena premiéra je vážny zásah do koaličných vzťahov a tváriť sa, že s nadšením ideme vyslovovať dôveru ďalšej vláde, akoby sa nič nestalo, by bolo falošné. Napriek tomu tvrdím, že za pokus to stojí. Som totiž presvedčený, že očista spoločnosti od korupcie, ktorú vidíme každý týždeň, je do veľkej miery našou zásluhou. Našou. A prečo si to myslím? Je to veľmi jednoduché. Vyšetrovatelia a prokurátori, ktorí dnes zbierajú trofeje, pôsobia na polícii a prokuratúre roky. Niektorí viac ako desať, dvadsať rokov. Ale až zmena vlády a následné výmeny iniciované členmi vlády na niektorých kľúčových postoch rozviazali týmto vyšetrovateľom a prokurátorom ruky. V mediálnej eufórii z ich súčasných výkonov trochu zaniká, že pred vlaňajšími voľbami boli viacerí z nich tichou súčasťou systému, proti ktorému sme my ešte v opozícii bojovali. A nebol to ľahký boj. Ale práve tento boj nás vyniesol do vlády. A až tá sa postarala o personálne zmeny, ktoré prispeli k postupnej očiste. Dnes si možno málokto uvedomuje, že nebyť našej vlády by bol špeciálnym prokurátorom stále Dušan Kováčik. Nebyť našej vlády by bol štátnym, teda šéfom Štátnych hmotných rezerv stále pán Kajetán Kičura. Nebyť našej vlády by bol šéfom Kriminálneho úradu Finančnej správy Ľudovít Makó. Nebyť našej vlády by bol šéfom Vojenského spravodajstva Ján Balciar. Ten zoznam by bol veľmi, veľmi dlhý. Ak by sme dnes riskovali predčasné voľby, ohrozili by sme všetko, čo sa nám v boji proti korupcii podarilo urobiť. Za seba hovorím, že to je hlavný dôvod, prečo zahlasujem za vyslovenie dôvery tejto vláde, pretože mám nádej, že náš predvolebný sľub o vrátení dôvery ľudí v právny štát naplníme. Možno pre niektorých z vás sú priority inde, ale ja som presvedčený, že len v naozajstnom právnom štáte budú ľudia radi žiť, pracovať a podnikať. (Potlesk.)